**Informācija par**

**Sociālo pakalpojumu un sociālās palīdzības likuma**

**piemērošanu sociālā darba un sociālās palīdzības jomā**

atbilstoši 2019.gada 19.decembra grozījumiem likumā,

kas stājas spēkā 2020.gada 13.janvārī.

1. Likuma 5.panta trešās daļas 2.punktā papildināts ar normu, kas nosaka, ka novērtējot klienta materiālos resursus, par ienākumiem neuzskata ģimenes valsts pabalstu un **piemaksas pie šā pabalsta** [..].

 Piemaksa pie ģimenes valsts pabalsta noteikta kā *papildus* ienākumu veids, kuru neņem vērā, novērtējot klienta materiālos resursus.

1. Likuma 12.panta ceturtajā daļā noteikts, ka

Pašvaldības sociālajam dienestam ir tiesības tos darbspējīgos klientus, kuri saņem sociālo palīdzību vismaz trīs mēnešus **pēdējo 12 mēnešu periodā**, izņemot šā likuma [37.panta](https://likumi.lv/ta/id/68488#p37) pirmās daļas 1., 2., 3. un 4.punktā minētās personas, iesaistīt:

1) darba un sociālo prasmju saglabāšanas, atjaunošanas un apgūšanas pasākumos (**līdz 15 stundām nedēļā**, sadalot tās pa vairākām nedēļas dienām), kas rada labumu sabiedrībai un neaizvieto pašvaldības funkciju veicējus. [..]

Lai veicinātu darbspējīgo personu, kuras saņem pašvaldību sociālo palīdzību vismaz 3 mēnešus, iesaistīšanos darba un sociālo prasmju saglabāšanas, atjaunošanas un apgūšanas pasākumos, *palielināts stundu skaits* iesaistei šajos pasākumos no 12 stundām nedēļā uz 15 stundām nedēļā.

1. Likuma 36.panta otrajā daļā

no deleģējuma Ministru kabinetam noteikt kārtību, kādā aprēķināms, piešķirams un izmaksājams pabalsts GMI līmeņa nodrošināšanai **svītrota** kārtība, kādā slēdzama vienošanās par līdzdarbību.

Atbilstoši tiks izstrādāti grozījumiMinistru kabineta 2009.gada 17.jūnija noteikumos Nr.550 „Kārtība, kādā aprēķināms, piešķirams, izmaksājams pabalsts garantētā minimālā ienākumu līmeņa nodrošināšanai un slēdzama vienošanās par līdzdarbību”, svītrojot vienošanos par līdzdarbību, kā obligātu prasību GMI pabalsta saņemšanai, un papildinātas ***Vadlīnijas sociālās palīdzības piešķiršanai***, paredzot *paplašināt* pašvaldības sociālā dienesta *klientu līdzdarbības nozīmi* savas sociālās situācijas uzlabošanā, atbilstoši Sociālo pakalpojumu un sociālās palīdzības likumā un likumā “Par sociālo drošību” noteiktajām normām.

Ja līdz šim vienošanos par līdzdarbību bija jāslēdz ar katru pilngadīgo GMI pabalsta saņēmēju, tad turpmāk nepieciešamos līdzdarbības pasākumus izvērtēs sociālais darbinieks – sociālā gadījuma vadītājs un piemēros konkrētajai situācijai atbilstošāko sadarbības līguma formu - vienošanos par sadarbību, rehabilitācijas plānu vai citu (turpmāk – Sadarbības līgums).

Klientam, kurš atkārtoti vēršas pēc sociālās palīdzības pie sociālās palīdzības organizatora, kā līdzdarbības pienākumu[[1]](#footnote-1) var noteikt sadarbību ar sociālo darbinieku.

Atbilstoši Sociālo pakalpojumu un sociālās palīdzības likumā noteiktajam klientam ir pienākums[[2]](#footnote-2):

1) aktīvi iesaistīties savas problēmas risināšanā, pildot līdzdarbības pienākumus, tajā skaitā piedaloties sociālās rehabilitācijas pasākumos darba un sociālo prasmju saglabāšanai, atjaunošanai un apgūšanai;

2) sniegt ziņas par sevi, sadarboties ar sociālo dienestu savas sociālās situācijas novērtēšanā un pildīt sociālā dienesta ieteikumus šīs situācijas uzlabošanai;

3) aktīvi darboties, lai palielinātu savu pelnītspēju un ienākumus;

4) izmantot iespējas saņemt sociālās rehabilitācijas pakalpojumus, ja klientam vai kādam no viņa ģimenes locekļiem ir atkarības problēmas (atkarība no alkohola, narkotikām, azartspēlēm).

Par konkrētajiem veicamajiem līdzdarbības pienākumiem savas sociālās situācijas uzlabošanai klients vienojas ar sociālo darbinieku – sociālā gadījuma vadītāju.

Sadarbības līgumā skaidri tiek izklāstīti noteikumi, kas jāievēro klientam, kādi uzdevumi izpildāmi, kādas ir tā tiesības u.c. Tāpat līgumā tiek uzskaitīti sociālā darbinieka pienākumi un tiesības.

Sadarbības līgumā skaidri jānorāda iespējamās sekas, ja līgums netiks pildīts. Turklāt jāņem vērā, ka sadarbības līguma virsmērķis ir klienta sociālās situācijas uzlabošana un ir jāizvērtē, vai šo virsmērķi var sasniegt, atsakot kādu no pašvaldības sociālās palīdzības pabalstiem.

Bez tam, arī **sociālās palīdzības mērķis** ir sniegt materiālu atbalstu trūcīgām, maznodrošinātām un krīzes situācijā nonākušām ģimenēm vai atsevišķi dzīvojošām personām, lai *nodrošinātu to pamatvajadzības* un veicinātu darbspējīgo personu līdzdarbību savas situācijas uzlabošanā.

1. Sociālo pakalpojumu un sociālās palīdzības likuma 48.panta otrās daļas 1.punkts. [↑](#footnote-ref-1)
2. Sociālo pakalpojumu un sociālās palīdzības likuma 7.panta 1.punkts. [↑](#footnote-ref-2)